BASES QUE HAN DE REGIR EL PROCÉS DE SELECCIÓ PER A LA CONTRACTACIÓ LABORAL TEMPORAL D’UN/A TREBALLADOR/A AMB LA CATEGORIA LABORAL D’OFICIAL PRIMERA DE SERVEIS DE MANTENIMENT PÚBLIC 

Primera. Objecte i àmbit d’aplicació.

1. És objecte de la present convocatòria la contractació laboral temporal d’un/a treballador/a amb la categoria laboral d’oficial primera amb motiu de la substitució d’un treballador en situació de jubilació parcial fins que compleixi els 65 anys d’edat, i amb un període de prova de dos mesos. La jornada laboral serà el 85% de la que està estipulada al Conveni Col·lectiu de l’Ajuntament de Tortosa distribuïda segons necessitats del servei, i les retribucions les corresponents a la seva categoria laboral en proporció a la jornada realitzada. El contracte de treball a subscriure és el de relleu.
2. Aquestes bases són d’obligat compliment per a l’Administració i especialment per a la Comissió de Selecció i per als qui participen en els processos selectius

Segona. Funcions.

Conservació de jardineria, realització d’instal·lacions de reg, arranjaments, reparacions i manteniments menors d’infrastructures, equipaments i instal·lacions a la via pública, a edificis municipals, etc., suport operatiu a serveis municipals (mercats, cementiri, etc.), proposició de solucions operatives de manteniments, suport operatiu, organitzatiu i documental, en matèria de manteniments, al seu superior jeràrquic, comunicació d’incidències a la via pública al Servei municipal gestor, utilització apropiada dels equips i materials adequats i tenir cura del seu estat de conservació, realització d’aplicacions fitosanitàries, conducció dels vehicles i ús de la maquinària necessària, vetllar per la seguretat i salut al seu lloc de treball, i, en general, totes aquelles funcions i tasques que se li puguin encomanar per necessitats del servei, com ara manteniment de serveis públics, trasllats de material, suport logístic i de transport en muntatge d’infrastructures d’actes públics, etc.

Tercera. Requisits i condicions que han de reunir els aspirants.

1. Per ser admès/a i, en el seu cas prendre part en les convocatòries, els/les aspirants han de reunir amb anterioritat a la finalització del termini de presentació de sol·licituds els següents requisits: 
•	Ser ciutadà espanyol, d’acord amb les lleis vigents, o tenir la nacionalitat de qualsevol dels estats membres de la Unió Europea o d’aquells estats als quals, en virtut de tractats internacionals celebrats per la Unió Europea i ratificats per Espanya, sigui d’aplicació la lliure circulació de treballadors, de conformitat amb la llei 17/1993, de 23 de desembre, sobre l’accés a determinats sectors de la funció pública dels nacionals de la resta d’estats membres de la Comunitat Europea, modificada per la Llei 55/1999, de 29 de desembre; així com el que estableix la Llei 4/2000 de 11 de gener, sobre drets i llibertats dels estrangers a Espanya i la seva integració social i disposicions concordants.
Els aspirants estrangers han d’acreditar la seva nacionalitat i un coneixement adequat del castellà.
•	Haver complert divuit anys i no excedir de l’edat de jubilació forçosa.
•	No patir cap malaltia ni disminució que impedeixi el desenvolupament de les corresponents funcions.
•	No estar inhabilitat per sentència ferma, per a l’exercici de les funcions públiques ni haver estat separat, per resolució disciplinària ferma, del servei de cap Administració pública.
•	Estar en possessió del títol de graduat escolar, graduat en Educació Secundària Obligatòria, formació professional de primer grau o cicle formatiu de grau mig.
En cas d’invocar un títol equivalent a l’exigit, s’ha d’acreditar per norma legal o certificació expedida pel Ministeri d’Educació i Ciència que ho acrediti.
•	Estar en possessió del permís de conducció de categoria B.
•	Estar en possessió del carnet d’aplicacions fitosanitàries.
•	D’acord amb el que estableix l’article 42 del decret legislatiu 1/1997, de 31 d’octubre, pel qual s’aprova el text refós de les disposicions legals vigents en matèria de funció pública de la Generalitat de Catalunya, i l’article 11 de la Llei 1/1998, de 7 de gener de política lingüística, els aspirants al llarg de les proves han de demostrar que estan degudament capacitats en el coneixement de la llengua catalana de nivell B.
•	Estar a l’atur i inscrit com a demandant d’ocupació a la corresponent Oficina de Treball de la Generalitat de Catalunya o bé estar contractat per l’Ajuntament de Tortosa mitjançant un contracte de durada determinada.
•	No estar cotitzant a cap dels règims de la Seguretat Social. Resten exceptuats d’aquest requisit els treballadors/es que estiguin contractats per l’Ajuntament de Tortosa mitjançant un contracte de durada determinada.

Quarta. Publicitat.

Les bases relatives al procés de selecció es publicaran íntegrament a la pàgina web de l’Ajuntament de Tortosa (www.tortosa.cat), així mateix es facilitaran als/les interessats/des des del Departament de Recursos Humans de l’Ajuntament de Tortosa.

Simultàniament es farà difusió d’un anunci relatiu a la convocatòria als mitjans de comunicació radiofònics i escrits de major difusió dins l’àmbit provincial i de les Terres de l’Ebre.

Cinquena. Sol·licituds de participació.

1. Sol·licituds de participació.
Per prendre part en la convocatòria cal presentar una sol·licitud d’admissió segons el model normalitzat  que es troba a disposició dels interessats al Servei de Personal de la corporació i es facilita gratuïtament.
2. Contingut de la sol·licitud i documentació adjunta.
La sol·licitud emplenada correctament segons el model oficial haurà d’anar acompanyada de la següent documentació:
•	Fotocòpia del Document Nacional d’Identitat o, en cas de ser estranger, document oficial acreditatiu de la seva personalitat i nacionalitat.
•	Fotocòpia del permís de conduir de la categoria B.
•	Fotocòpia del títol acadèmic específic exigit per poder participar en la convocatòria.
•	Document oficial acreditatiu d’estar a l’atur i inscrit com a demandant d’ocupació a la corresponent Oficina de Treball de la Generalitat de Catalunya o bé d’estar contractat per l’Ajuntament de Tortosa mitjançant un contracte de durada determinada.
•	Un certificat de vida laboral emès per la Tresoreria General de la Seguretat Social.
•	Currículum acompanyat d’una relació dels mèrits al·legats i dels justificants acreditatius d’aquests mèrits, mitjançant original o fotocòpia compulsada per un funcionari de la corporació. Aquesta documentació s’ha de presentar dins del termini de presentació de sol·licituds. En cas contrari no podrà ser valorada pel tribunal, declarant-se extemporània a aquests efectes.

La prestació de serveis a l’administració pública i/o a l’empresa privada s’ha d’acreditar mitjançant certificat de vida laboral del sol·licitant estès per la Tresoreria General de la Seguretat Social, així com amb fotocòpies de contractes, nòmines o qualsevol altre mitjà que acrediti la naturalesa dels serveis prestats.

3. Dependència a la qual s’han d’adreçar les sol·licituds.
 La presentació de sol·licituds s’ha de realitzar en el Registre General de l’Ajuntament de Tortosa, a la plaça Espanya,1 , 43500 de Tortosa, en horari de dilluns a divendres de 9.00 a 14.00 hores.
4. Termini de presentació de sol·licituds. El termini de presentació de sol·licituds serà de 10 dies hàbils comptats a partir de l’endemà de la publicació íntegra de les bases a la web de l’Ajuntament de Tortosa. Aquest termini, on es farà constar la data concreta de finalització, es difondrà a través dels corresponents mitjans de comunicació.

Sisena. Llista d’admesos i exclosos

La llista d’aspirants admesos i exclosos de participar en el procés, així com la convocatòria per a la realització del primer exercici, seran publicades al tauler d’anuncis de l’Ajuntament de Tortosa (Pl. d’Espanya, 1, planta baixa). 

Setena. Lloc, dia i hora de realització de les proves selectives

La data, lloc i hora de l’inici de la realització de les proves es determinarà en la llista d’admesos i exclosos.

Vuitena. Procediment de selecció.

El procediment de selecció constarà de dues fases diferenciades: en primer lloc la fase de concurs i una segona fase d’oposició.

Fase de concurs.

Els mèrits al·legats i justificats documentalment seran avaluats d’acord amb la següent escala:

A)	Per serveis efectius prestats en lloc de treball de la mateixa o similar naturalesa al que es convoca, realitzant tasques de conservació de jardineria, realitzacions d’instal·lacions de reg, manteniments menors a la via pública i edificis, suport a serveis municipals, etc., demostrada i acreditada documentalment: fins a un màxim de 2 punts.

a)	A l’Administració Local o a altres Administracions Públiques: 0,5 punts per any o fracció que excedeixi els 6 mesos.
b)	A l’empresa privada: 0,30 punts per any o fracció que excedeixi els 6 mesos.

B)	Per haver realitzat tasques d’oficial dels següents oficis: electricista-lampista, pintor, serraller, fuster o mantenidor d’instal·lacions de gas i/o climatització: 0,20 punts per any fins a un màxim d’1 punt.
C)	Per títols , diplomes o cursets relacionats amb el lloc de treball a cobrir que es valoraran segons el següent barem: fins a un màxim d’1 punt.

a)	De durada fins a 20 hores: 0,20 punts per curs.
b)	De durada entre 21 a 40 hores: 0,40 punts per curs.
c)	De durada entre 41 a 100 hores: 0,60 punts per curs.
d)	De durada superior a 100 hores: 0,80 punts per curs.

D)	Per estar en possessió d’una titulació acadèmica superior a l’exigida per prendre part en la convocatòria: fins a un màxim d’un punt.

a)	Per estar en possessió d’un títol de formació professional de primer grau o cicle formatiu de grau mitjà en les famílies professionals de jardineria, forestal, agrícola, edificació i obra civil o equivalents: 0,50 punts.
b)	Per estar en possessió del títol de formació professional de segon grau o cicle formatiu de grau superior en les famílies professionals de jardineria, forestal, agrícola, edificació i obra civil o equivalents: 1 punt.

Fase d’oposició.

La fase d’oposició constarà de les proves que s’indiquen a continuació:

Primer exercici:  De caràcter obligatori i eliminatori, consistent en valorar els coneixements de català de nivell B. Aquest exercici podrà consistir en la traducció d’un text del castellà al català, una redacció sobre un tema proposat pel tribunal o la valoració de coneixements gramaticals. Es disposarà d’un temps màxim de 30 minuts per a la seva realització.

Es valorarà com a apte o no apte. Els/Les aspirants declarats no aptes quedaran exclosos del procés de selecció.

Segon exercici:  De caràcter obligatori i eliminatori, consistirà en contestar per escrit un qüestionari de 15 preguntes (12 tipus test i 3 de resposta breu), relacionades amb el temari que s’adjunta com a document annex. Es disposarà d’un temps màxim d’una hora per a la seva realització.

Es valorarà de 0 a 20 punts, i es considerarà apte a partir de 10 punts.

Tercer exercici: De caràcter obligatori i eliminatori, consistirà en resoldre una prova de tipus  pràctic, que valorarà la capacitat, les habilitats i les aptituds instrumentals i procedimentals dels candidats/es en relació a tasques i operacions pròpies de l’ofici corresponent, consistent en l’execució de feines de jardineria, muntatges d’instal·lacions de reg, manteniment de maquinària, preparacions fitosanitàries o en la realització de tasques relacionades amb el lloc de treball a cobrir. Es disposarà d’un temps màxim d’un hora i trenta minuts per a la seva realització.

La Comissió de Selecció podrà demanar als candidats/es les explicacions necessàries amb l’objecte de millorar el procés d’avaluació. 

Es valorarà de 0 a 40 punts, i es considerarà apte a partir de 20 punts.

Entrevista: S’estableix la realització d’una entrevista, als aspirants que hagin superat els diferents exercicis del procés de selecció, amb la finalitat de valorar la seva experiència professional i acadèmica, així com l’aptitud per al desenvolupament de les funcions a realitzar en la plaça convocada.

L’entrevista es valorarà fins a un màxim de 5 punts.

Novena. Resultats del procés selectiu.

La puntuació de cada aspirant en el procés selectiu, s’obtindrà de la suma de les qualificacions atorgades en les diferents fases que l’integren.
La Comissió de Selecció farà pública la puntuació al tauler d’anuncis de la corporació i serà proposat per ocupar el lloc de treball aquell aspirant que hagi obtingut la puntuació més alta en el conjunt de les proves i valoracions.

Desena. Període de prova.

L’aspirant que superi les proves indicades i sigui proposat pel tribunal per ocupar el lloc de treball haurà de superar un període de prova de dos mesos.
El/la treballador/a en període de prova gaudirà de les mateixes retribucions, en proporció a la jornada realitzada, que els treballadors d’igual categoria.
El període de prova es valorarà per part del Regidor/a del servei, qui en donarà compte al President de la corporació.
En el cas de que l’aspirant no superi satisfactòriament el període de prova, perquè no assumeixi el nivell suficient d’integració i eficiència en el lloc de treball objecte de la present convocatòria serà declarat no apte, per resolució motivada de l’òrgan competent, perdrà, en conseqüència, tots els drets a la seva contractació i es donarà per finalitzat el seu contracte. En aquest cas, l’òrgan competent formularà proposta de contractació a favor de l’aspirant que tingui la puntuació següent més alta, el qual haurà de superar el corresponent període de prova.

Onzena. Comissió de Selecció.

1. La Comissió de Selecció estarà integrada pels següents membres:
- President:	El de la Corporació o autoritat delegada
- Vocals:   
El regidor/a de personal o regidor/a en qui delegui.
		Un/a representant dels treballadors.
             	Dos tècnics designats per l’Ajuntament.
             	
- Secretari: 	El Secretari General de la Corporació o persona en qui delegui.

En aquest cas el secretari, actua amb veu però sense vot.

El tribunal ha d'estar integrat, a més, pels membres suplents respectius que han de ser designats conjuntament amb els titulars.

I a més a més, podran estar presents com a observadors/es en el procés de selecció, amb veu però sense vot, un/a regidor/a de cada grup amb representació a l’Ajuntament de Tortosa. 

La Comissió de selecció podrà disposar dels assessors necessaris en cada prova.

Es faculta a la Comissió de Selecció per interpretar les presents bases i resoldre els dubtes que es puguin plantejar al llarg del procés selectiu.

ANNEX I

Programa

Matèries comunes

1.	L’organització municipal en municipis de més de 30.000 habitants: òrgans i competències.
2.	L’Alcalde. Elecció i atribucions.
3.	El personal laboral al servei de les corporacions locals. Els contractes laborals. Tipus. El contracte de relleu.
4.	Drets i deures del personal al servei de les administracions locals.

Matèries específiques

5.	Interpretació i representació de plànols.
6.	Càlcul de superfícies.
7.	Amidaments i pressupostos.
8.	Tasques de conservació de jardineria (sega, perfilat, escarificat, punxonat, resembra, adobat, desbrossada, poda, retallada d’arbustos, neteja, plantacions, tractaments químics, reg, etc.). Característiques, criteris tècnics i periodicitat.
9.	Maquinària i eines de jardineria.
10.	Plantes. Tipus i característiques.
11.	Suport organitzatiu i documental en serveis de manteniment públic.
12.	Projecte de conservació de jardineria d’una zona verda. Tasques, periodicitats, materials, eines i màquines, equip humà, etc.
13.	Materials de construcció.
14.	Manteniment d’instal·lacions en edificis i xarxes de serveis a la via pública. Descripció, característiques, reparacions i afectació en obres d’arranjament i millora.
15.	Serveis municipals. Cementiri i mercats.
16.	Tasques i operacions finals en obres i serveis a la via pública. Gestió dels residus.
17.	Seguretat i salut en les obres de construcció. Mesures preventives.
18.	Seguretat i salut en les obres de construcció. Equips de protecció individual.
19.	Seguretat i salut en les obres de construcció. Senyalització a la via pública.
20.	Trasllat, càrrega i descàrrega d’objectes pesats.
21.	L’atenció i el tracte al ciutadà.
22.	Observació, registre i comunicació d’incidències a la via pública.
23.	Actuacions en cas d’incidències a la via pública. Tipus, exemples, nivells d’urgència.

Tortosa (Terres de l’Ebre), 14 de març de 2007

Isabel Maria Sanz Espuny
Responsable de Recursos Humans